khistorydata/jeongjo-sjw-relations huggingface dataset:
정조 23년 · 목
判府事沈煥之啓言留都時殿宮問安三品以上入班者甚稀揆以朝體極爲未安耆社衰病人及衆所共知有實故情病之外文武諸臣中應參而不參者請捧現告施以譴罷之典從之
정조 23년 · 강
命動駕後診筵時原任大臣不待微稟直爲隨入
정조 23년 · 목
右議政李時秀啓言多日動駕之餘登筵承候實出於區區下誠而不敢輒入前席至於微稟之境每每煩稟亦涉猥越此後如此之時時原任大臣如欲隨入於診筵則不待仰稟直爲隨入似好矣從之
정조 23년 · 강
命兼察壯勇大將鄭民始仍令兼察
정조 23년 · 목
政院啓言兼察壯勇大將鄭民始兼佩虎符及傳令牌今方來納請壯勇大將趙心泰牌招傳授敎以試射在近大將則身病之外姑難赴公其間仍令兼察○承旨鄭尙愚啓言前兼察壯勇大將鄭民始有仍令兼察之命請卽牌招虎符及傳令牌傳授從之
정조 23년 · 강
命昭寧園守奉官李普儉先汰後拿
정조 23년 · 강
拿處刑曹佐郞申奭相典獄主簿趙好一
정조 23년 · 목
敎曰擧行遲滯刑曹郞廳典獄官員拿處
정조 23년 · 강
命當該司謁令攸司科治
정조 23년 · 목
政院以該廳軍兵日次私習啓有是命
정조 23년 · 강
命全羅右水使林栽洙推考蝟島僉使張後良中考施行
정조 23년 · 목
兵曹啓言拆見全羅右水使林栽洙去春夏等褒貶啓本則蝟島僉使張後良以宜勉船什爲目則宜置中考而置諸上考殊無嚴明殿最之意請該帥臣推考蝟島僉使張後良中考施行允之
정조 23년 · 강
命京外上言中如有違格昌呈或一事疊籲者令該曹該道各別嚴繩以懲希覬猥屑之習
정조 23년 · 목
承旨李益運啓言今番幸行時上言二百六十八張內一百四十二張以猥濫拔去一百二十六張分下各該司而凡上言之法雖非四件事如忠孝節烈之屢呈營邑而見格者關係民事之衆民齊籲者外子孫之爲其祖先干恩等事俱係猥濫況有年前大臣出擧條定式而今此上言中似此煩籲依舊紛絲紀綱所在萬萬駭然申飭京外如或有違格冒呈一事疊籲者竝令該曹該道各別嚴繩以懲希覬猥屑之習恐好矣從之
정조 23년 · 강
命冒稱故判書金文起子孫潛自延諡者鉤覈嚴繩
정조 23년 · 목
承旨李益運啓言故判書金文起賜諡在於戊戌年間而其子孫流落嶺外未及延諡海西之姓金者冒稱其孫暗地延諡近來人心雖曰不淑似此變怪有關倫常聞自京兆捉來紹介之人而海西營邑之臣尙不捉送事端之發已至經年出場無期云事極怪駭分付該曹冒稱子孫而潛自延諡者捉來鉤覈各別嚴繩文起贈誥推給其本孫恐合事宜從之
정조 23년 · 강
左議政李秉模右議政李時秀箚辭錫馬之命竝賜批
정조 23년 · 목
秉模箚批展禮伸誠於三十二年之後而詩用前韻以志感賞遵彝典示所重予且以爲幸卿必與有榮所頒上駟安心領受時秀箚批卿之先卿每以嗣服後展謁之尙稽言於予今幸伸誠而還賞典之遍及將事諸臣卽亦記舊述先中一端何庸辭爲安心領受竝命遣史官傳諭
정조 23년 · 강
命平壤府失火民家改構時捐財周急人等從願施賞
정조 23년 · 목
平安監司韓用龜狀啓以爲平壤府失火民家改構奠接之節嚴飭地方官自臣營亦定監董逐日考察而其中貧殘戶則公私雜役新舊還上一倂蠲減其餘民戶則詳察分等還與役間量宜減給後竝與畢奠接形止而星火馳報之意嚴飭矣平壤庶尹趙厚鎭牒呈內本府失火民一百七十五戶今已畢改構依舊奠接而其中貧殘七十戶則身役還上全減稍實四十六戶則身役還上量宜半減無還布五十九戶則自本官別加顧助云還與役蠲減之數一一考計則全減折米爲三十八石零身役錢爲七十兩身役米爲一石半減折米爲二十七石零身役錢爲一兩還與役減給數爻修成冊上送于備邊司及戶曹今此平壤府失火民改構奠接之節雖自營邑拔例顧助而時値窮節戶近數百其中貧殘之戶或不無糧材不逮之慮民人中出義氣捐財救急之類至於七人其在激勸之道合有褒賞之擧而今以捐出千金人指名報來使之賞加事備邊司啓下關下來故以千金者三人修報備邊司至若未滿千金者四人中寡女李召史前僉使朴尙采今春三十餘戶失火時各出二百餘金以助災民今又助給者亦各爲三百五十金春間助給旣不請賞而又此捐財者非出希覬之心專是周急之義至於幼學李珍城則助給之數雖未滿千而七百金財力亦不些少幼學劉晟則所出之財不過爲三百五十金則固是七人中最下而首先出義倡起諸人亦極可尙而俱是未滿千金者則不敢擧論於請賞中李召史朴尙采李珍城劉晟則自臣營從願施賞計料敎以旣非希覬專出周急道伯旣言之尤爲可嘉從願各別施賞之意令廟堂分付
정조 23년 · 강
遞承旨李祖承李益運以李冕膺李基讓金達淳爲承旨竝前望也
정조 23년 · 강
命黃海兵使鄭學畊勘律姑爲參酌
정조 23년 · 목
備邊司啓言黃海兵使鄭學畊罪狀詳考可勘之律草記事命下矣狀啓中地方官之當論不論何道何站等說之張皇分疏俱極可駭以大明律應奏不奏及不應爲條從重論該兵使鄭學畊請施罷職不敍之典敎以可謂駭然之甚而爲海西之民宜念迎送之弊公文亦已搜得云姑爲參酌
정조 23년 · 강
命太僕吏華城替囚者及理馬養馬決棍放送巨達刑推後濟州牧永定浦作漢
정조 23년 · 목
水原留守徐有隣以司僕書吏盧鼎曄等嚴囚事馳啓敎以盧鼎曄曖昧雖已尋放而替囚之吏決棍放送理馬養馬亦爲嚴棍放送巨達刑推一次濟州牧永定浦作漢此後若此則出付先廂陣卽其地當用軍律書付內寺壁上事分付亦卽回諭
정조 23년 · 강
兵曹以司僕寺養馬等決棍啓
정조 23년 · 목
該曹啓言謹依下敎寶馬不爲待令司僕寺養馬朴泰協臣達金漢光等四名各決棍十度
정조 23년 · 강
戊子年獻陵幸行時及今番幸行時司僕寺兩次隨駕員役等施賞有差
정조 23년 · 목
司僕寺啓言戊子年獻陵幸行時及今番幸行時本寺兩次隨駕員役依下敎書入敎以依別單書下施行○司僕寺別單馬醫司僕金龜東戊子以養馬隨駕李得昌以巨達隨駕米布從厚題給書吏盧鼎曄金重良戊子以正差備書吏隨駕以書吏又爲隨駕帖加今日成給輦直崔世昌戊子以巨達隨駕米布從厚題給
정조 23년 · 강
訓鍊都監以吹打手崔宗瑞等處木綿施賞啓
정조 23년 · 목
訓局啓言依下敎今番幸行時十九日果川行宮待令本局吹打手崔宗瑞等十八名處各木綿一疋依例施賞
정조 23년 · 강
罷拿驪州牧使申獻朝
정조 23년 · 목
京畿監司徐鼎修狀啓以爲臣於昨日導駕之行路逢驪州牧使申獻朝彼來此往當面相値而不少回避橫馳突過壞了體統萬萬駭然不可以該邑數遞有所仍置該牧使申獻朝爲先罷黜其代令該曹擇差催促下送敎以京外之莫嚴者體統而觀此狀辭可謂前所未聞者不可罷黜而止令該府拿處其代以可合許久久任之人令該曹口傳差出待下批與未下直守令當日辭朝
정조 23년 · 강
以金熙朝爲驪州牧使口傳也
정조 23년 · 강
命以九月三十日行謁聖
정조 23년 · 목
敎曰今秋當爲謁聖曾有下敎朝筵禮判入侍也各年擇日謄錄使之考出矣今見書入者皆前期一朔或朔餘擇吉矣今番亦依此例自來月望念至晦間而吉日擇入事分付該曹○禮曹啓言謁聖吉日令日官推擇則來九月十五日十六日十八日俱吉云以何日定行乎敎以三十日爲之○兵曹啓言武科初試吉日令日官推擇則來九月二十一日爲吉云以此日擧行而額數則依法典分兩所各取五十人
정조 23년 · 강
拿處宣傳官曺允兢兵曹佐郞金珍恪尋放
정조 23년 · 목
政院啓言監軍牌之無得私相與受法意嚴重今日標信賚去宣傳官當與兵曹郞廳及交替宣傳官一體祗受面看換佩而不待宣傳官之出去只令兵曹郞廳祗受徑先還納事之疏忽莫此爲甚當該宣傳官所當重勘而本院請推外無他罰何以爲之乎敎以如非曹司拿處否則當該宣傳官爲先推考當該兵曹郞亦爲拿處○尋因允兢珍恪囚單竝敎以附過放送
정조 23년 · 강
命掖隸尹得烈嚴加照律
정조 23년 · 목
以司謁趙順得手本別監尹得烈爲先除下其罪狀令攸司從重科治事敎以令攸司嚴加照律草記○刑曹以別監尹得烈決杖一百放送啓
정조 23년 · 강
判下上言一百十四度于各該司
정조 23년 · 강
刑曹以擊錚人原情啓
정조 23년 · 강
京畿監司徐鼎修以擊錚人原情啓
정조 23년 · 목
該監司狀啓以爲瑞興良女車召史原情以爲渠夫金履智爲宋益柱之所誣告橫罹於劉漢哲殺死之獄今爲三年而其所冤枉不一其端蓋致死人劉漢哲卽渠本家婢巡切之夫也巡切之女莫德渠衿得使喚而漢哲之家距渠居爲同里之間則漢哲便是廊底率畜者而漢哲素有竊盜之行已多里中指目丁巳五月二十四日夜潛入渠房偸出衣服故渠招漢哲以速納賊物之意溫言曉諭則翌日逃走一望後還來而納向所失靑袍日後山松林間得此云渠更索所失之餘數則漢哲突入內庭躶體詬辱罔有紀極故渠具言其事於渠夫請治犯分之事則渠夫以稿索結其兩手懸于馬柱以馬鞭略施撻楚而放則漢哲自其日行步如常來往於瑞鳳之界出入於場市之狀已出於李祖桂之招辭而其間九日平健無病至閏六月初一日漢哲偶然發病一夜間致斃而其妻巡切往醫家求治以暑癨執症勸用人糞水則已非被打受傷之祟矣大抵漢哲旣是渠本家之婢夫也失物之日徵推於漢哲者卽渠自爲之事也漢哲之詬辱亦渠自取之事也不忍其犯分之憤而勸夫治罪亦渠自作之事則論以情法此獄之償命當施於渠而渠夫橫罹冤獄三年刑訊一縷難支若以渠施以償命之典則在朝家旣無失刑之歎在渠得遂贖命之願云請令該曹稟處○刑曹啓言金履知之見失衣箱旣未執捉則劉漢哲之高懸杖打明有證據致命於十日之內無疑於兩檢之案今春因本道啓聞自本曹覆啓如法訊推則今此車召史乃敢以身代夫等說肆然鳴金者極爲無嚴請原情勿施允之○京畿監司狀啓以爲取見猥濫擊錚人原情則海州良人方七星以爲本州延坪島漁基乃是島民基業而中年以來次次見奪於營邑頑悍之屬無有一基之所餘島民失業猶且矜憐何況營屬入島其所爲弊實難堪支一自起訟之後其所侵虐比前百倍至於使島民流離之境本島處於西海要害之地故築烽報警設場牧馬則其設置所重比他自別而一島若虛則其於保障守護之意豈不寒心也哉以此事情欲訴本道則下吏輩恐喝威脅使不得接跡於營邑屢訴京司發關本道則每陷於頑悍輩沮毁之奸計島民之失所彷徨者于今三載俯察如許情狀漁基一竝屬之京司給稅島民後營邑人買賣價本島民限一年次次還報則在渠輩別無稱冤之端在島民實爲萬世之恩云伊川菩薩寺僧信還原情以爲菩薩寺卽神僧利雄無學大師之所創建也奉母隱居于此寺而三佛奉焉無學懶翁智空三大師遺像奉焉而無學所藏金冊銀冊無碍鐵塔等古蹟所留處也竊觀本寺制度宏麗其時自朝家厚賜位田矣中間此寺便作破寺御賜位田盡作他寺之物本寺局內四山自有定界而奸民輩冒托宮房盡爲耕墾佛像所奉之地未免爲徵稅之地至於佛宇僧舍樓閣盡爲傾圮不蔽風雨渠輩貧無以經始乞令該道重修本寺俾保神師遺像云皆係四件之外而煩籲蹕路民習痛駭原情勿施方七星僧信還等照律嚴勘事令該曹稟處○刑曹啓言事非四件而煩瀆蹕路者民習無嚴竝考律重勘之意分付而延坪漁基事前後飭禁何等截嚴則弊復如前致此煩籲者揆以事體誠極可駭請令該道道臣親執詳査從公決結至於菩薩寺之賜牌田土盡作他寺之物云者果如原情則宜有呼冤之端亦令該道道臣詳査推給允之
정조 23년 · 강
水原留守徐有隣以擊錚人等原情啓
정조 23년 · 목
該留守狀啓以爲咸陽童蒙崔義昌原情以爲渠六代祖母墳山在於綾州地而子孫零替守護無人前後左右纍纍他塜或壓主脈或葬案山龍虎而且名不知朱哥又爲偸葬於十步之內此莫非渠不肖零丁之致然渠六代祖贈贊成慶會粵在壬辰倭寇之日率烏合之餘衆摧百萬之凶鋒守晉陽從容就死昭在國乘則不可謂之無官爵之墳墓而衆墳簇擁奄成他山故不勝刻骨之痛呈官呈營頓無督掘之意亟令掘移云令漢城府稟處○漢城府啓言果如原情則崔慶會之壬辰樹立昭著於國乘而他人偸葬於墳山十步之內則其子孫之必欲掘移情理之所當然而至於前後左右纍纍他塜之或壓脈或龍虎案山之犯用者則恐難一一掘移更爲各別摘奸量其緊歇從公決給之意請分付道臣允之○水原留守狀啓以爲沔川幼學李惟松原情以爲渠七代祖贈贊成福男丁酉戰亡於南原地倭寇諡以忠壯公三寸叔秉訥亦爲忠壯將故世稱勳功後裔而高祖墳山在於廣州而渠六代祖贈兵曹參判墳山亦在於階下宂前稍長故渠高祖母墳則在於其上高祖墳則在於其下同宂各葬而渠以零替之故流落沔川地矣去壬子墓下居鄭光洛偸葬其父於渠高祖父母兩墳之間三寸叔秉訥時以邊將遞來來訴得捷於廣州府掘移侤音爲四張論理題辭亦過十度而光洛拒逆官旨蔑視渠等延拖不掘甚至於合葬其母於其處亟令掘移云令漢城府稟處○漢城府啓言擊錚事果如原情則本府之十度嚴題彼隻之四次納侤訟理曲直更無可言而一向抵賴終不掘移者事極無據雖然一邊之言不可取信請分付守臣從公決給允之○水原留守狀啓以爲本府幼學孫相殷原情以爲渠五代祖博士晫墳山在於龍仁縣而再昨年山下居李提偸埋其父於渠祖山來龍至近之地故卽爲起訟得捧掘移侤音而李提專事延拖至於經年矣又於昨年本邑居前別檢權倚葬其母於渠祖山單靑龍逼近之地故又爲呈訴本官則本官摘奸時謂權倚曰訟理則汝當落科而李提之塜先爲掘去然後可以議到又謂田畔下有孫哥墓直如一塜此亦越人塜禁葬云云而初不聽理只令捉來李提而游辭防遮故權倚則瞰其李提之不掘李提則與權倚聲勢相依兩塜俱不得掘移權倚入葬雖後於李提卽是單靑龍當禁之地則爲訟官者只當以理聽斷卽令掘移而必待李提之先掘始欲聽者萬萬不當且所謂田畔墓奴之塜卽不過從葬其主山側則與他人入葬大有異焉宜在勿論之科亟令從公處決斯速掘移云令漢城府稟處○漢城府啓言果如原情則偸葬旣有先後本官之處決可謂得中請分付道臣更爲詳査決給允之○水原留守狀啓以爲驪州良人黃驗尙原情以爲渠妻母私婢鋤溫本以本牧居李哥兩班家婢子所生爲六男妹而男則岳金順才莫山女則岳分順辰千愛也粵在丙辰年其上典李班特許贖良故岳金盡賣家産備納三百五十兩受出六男妹許贖文券後岳金贅居楊根地故粘連文券呈該郡成立旨而其後三十四年之間少無侵漁之事矣岳金與順辰岳分已爲身死見今生存者只是順才莫山千愛而其六男妹所生爲二十餘口也不意今年李班身死其子松山捉致順才無數捽曳謂以初不贖良誣呈本官故渠持贖良文券對卞于官庭則李松山敢生壓良爲賤之計誣告曰已死三男妹果爲贖良生存三男妹初不許贖云云而且曰文券之着名亦非其父之手跡云則本官徒信其訴置渠於落科而贖良文券與斜出立旨等可考文跡竝爲燒火於官庭故渠不勝刻骨之冤奔訴營門至有本官啓罷之擧而此訟則以其文券之見燒尙在未決之中李松山侵漁之弊愈往愈甚族屬二十餘戶幾皆渙散李松山亟施壓良爲賤之律俾殘民支保之地云請令該曹稟處敎以關係民隱令畿伯詳覈公決俾無更訴之弊
정조 23년 · 강
廣州留守金思穆以擊錚人原情啓
정조 23년 · 목
該留守狀啓以爲金海幼學黃仁瑞原情以爲丁巳三月十七日本邑居金正河毆打渠父億四月二十四日致死初覆檢皆以被打致死懸錄元犯亦以金正河懸錄而正河指囑金海居李光福等搜探渠家藏什物暗使金海居朴仲孫行賂營邑而五百兩則納于前本官李身敬三百八十兩給於營吏處反作圖生之計前前道臣李亨元前道臣李義綱切欲依檢償命而拘於前本官之受賂尙未成獄時本官沈能弼雖欲依律而時道臣申耆受前本官李身敬之懇請稱有判下公事金正河三次刑推仍爲放送若此不已則雖有死罪孰能不生亟正正河殺人之罪俾雪渠窮天之冤云令該曹稟處○刑曹啓言取考原案則黃仁瑞父億爲金正河等七人所共毆辜限內致死明白無疑而所打之孰猛孰歇下手之孰先孰後前後査庭終未覈得道啓曹讞皆付惟輕至有決放之命且李女之自縊旣由於億之醜誣正河母之致死亦曰含冤則今此黃仁瑞之變幻事實構誣營邑突出鳴金萬萬痛惡之外判下處分之事又此冒籲者尤極無嚴原情勿施照法嚴繩之意請分付守臣允之
정조 23년 · 목
儲慶宮毓祥宮延祐宮懿昭廟文禧廟秋享在明也
정조 23년 · 강
毓祥宮展拜命於來月更稟
정조 23년 · 목
禮曹啓言毓祥宮展拜陵幸後更稟事命下矣展拜吉日以何間推擇乎敎以來月更稟
정조 23년 · 강
命永昌大君墓海昌尉明安公主墓遣承旨致祭明惠明善兩公主墓遣內侍致祭勳臣後裔嫡長人令勳府詳考各派以聞
정조 23년 · 목
敎曰獻陵展謁昔在世宗朝行之至孝廟朝欲行之而未果至肅廟朝甲戌始行之而先朝癸丑行之戊子修改時又行展謁予於其時陪駕今年又展謁有紀實之文而先朝展謁時致祭於永昌大君墓海昌尉明安公主墓明惠明善公主墓亦可致祭今番依此擧行大君都尉墓遣承旨兩公主墓遣內侍皆於今月內致祭而先朝亦有訪問勳臣後裔之命令勳府詳考各派嫡長人姓名雖忠義連皆爲之列錄以聞事分付○忠勳府啓言太宗朝佐命功臣嫡長孫中時存人姓名別單書入敎以似此未瑩之草記何可捧入乎
정조 23년 · 강
遞同義禁朴載淳以徐邁修爲知義禁前望也
정조 23년 · 목
政院啓言義禁府都事來言時囚今日內捧供事命下而判義禁洪檍知義禁趙鎭寬俱有身病同義禁朴載淳未肅拜李基讓本院進不得備員開坐云判義禁洪檍知義禁趙鎭寬同義禁朴載淳請竝牌招敎以未肅拜同義禁許遞前望單子入之待下批牌招開坐捧供
정조 23년 · 강
命擊錚人等今日捧供
정조 23년 · 목
政院啓言刑曹郞廳來言再昨日動駕時擊錚人等所當卽爲捧供而連値齋戒不得用刑待無故日擧行云矣敎以今日捧供
정조 23년 · 강
命七夕製更稟於謁聖臨時
정조 23년 · 목
成均館啓言七夕製園幸後更稟事命下矣依下敎更稟敎以當於外方儒生上來後爲之謁聖臨時更稟
정조 23년 · 강
判下謁聖武科初試規矩
정조 23년 · 목
鐵箭三矢百三十步柳葉箭五矢百二十步一巡二中取二技
정조 23년 · 강
命時囚李普儉移囚南間施威嚴問捧口招以聞
정조 23년 · 목
京畿監司徐鼎修狀啓以爲謹依傳敎昭寧園園所內犯屠守僕査出捉送之意知委園官處矣守僕金大得査出捉上故嚴刑取招大得招內渠與同任守僕崔景斗相議景斗妹夫坡州秦永福牛隻折定價本今月十三日夕後潛屠之狀果爲的實屠宰處在於綏吉園白虎邊岡後百步之內於昭寧園爲靑龍邊百步許而園上及丁字閣俱爲望見處當初同事人則崔景斗以事知守僕與書員金振旭守僕金順得及渠相議爲之事端現發之後自齋所謂之不可掩置崔景斗以犯屠樣成報狀捉送於楊州牧而役名不以守僕書之以閑良書之云同犯諸人所當一體取招而首犯崔景斗今方見囚於楊州牧竝與其餘諸人星火推捉待捉來取招登聞計料敎以莫重至敬之地有此作黨犯屠於百步內驚悚之外紀綱駭然當該掩置之守奉官爲先移囚南間待朝開坐施威嚴聞捧口招以聞同任守奉官亦爲拿問捧口招伊日下去宮任及宮奴亦令該曹捉來嚴査如不直招嚴刑捧招啓聞事分付昔年於毓祥宮門帳事猶且親臨訊鞫則如許不潔無狀之所爲乃在丁閣齋所近處悚甚悚甚他陵寢亦知無這般犯科各別嚴飭事回諭
정조 23년 · 강
持平權文度疏請御營大將李漢豊亟施譴罷之典守宮大將金載瓚更施譴削之典賜批命監察金商岳定配呈旬監察等拿勘犯夜憲隸刑配行公憲臺推考又推文度
정조 23년 · 목
疏略曰臣因分臺有事來詣朝房則監察一齊呈告吏曹問其事實則日前宣陵祭享受香時祭監監察下隸以犯夜禁見捉於留營屢次往復而拘執奴馬該監察步出陣外遂自騎去則留營大將李漢豊使營卒來問陪香監察姓名仍又捽曳下隸於陪香進去之路嚴施杖棍監察無隸無奴艱辛出去以此諸監察恥其貽辱臺廳言送于留都大臣則大臣亦無別白區處之道故仍爲引入決意不仕云彼臺隸之稍早來待輕犯夜禁固可罪也莫重受香陪進臺監其任何等重大則問其姓名已極慢忽陪香下隸亦自有別則犯夜之罪從後紏治有何不可而徒知犯夜之師律罔念香陪之體重亦可謂輕重倒置諸監察之以是爲恥不足爲怪而本事關係紀綱不可仍置臣謂該大將李漢豊亟施譴罷之典俾知重祀典之意宜矣且臣於留都狀啓事竊有駭歎者留都守宮師律至嚴爲其職者尤宜隨事審愼而同事之從事官不知爲誰某使已遞之人至登於奏聞謂以不親細事則近於慢歸之矇未覺察則失於嬉軍律所關豈容如是特罷之敎猶是薄勘臣謂守宮大將金載瓚更施譴削之典以嚴師律批以李漢豊事自有一部明義錄夜禁爲禁令中莫嚴之禁則堂堂掌憲衙門之隸犯夜被捉他隸可棍之罪憲隸當刑爲該將臣者一邊言送臺監移送法司刑配斷不可已而意不出此若是則吾東之春秋其將束之高閣乎雖以諸監察言之官以殿中御史稱之所知者惟法耳目擊僚員葛藤之涉於夜禁則以其事恥與比肩可也混同引義反若右袒然者大抵意思風習之如此驚駭甚矣事似微細霜冰可畏豈特牛喘先問之比乎不料義理如彼掃地當該縱隸犯夜之監察爲先定配其餘呈旬監察等一竝令該府拿問嚴勘而待朝開坐各捧口招以聞犯者出付攸司刑治以其律斷之且以行公憲臺言之無一言紏正大失臺體推考以扶一脈陽秋金載瓚事爾言誠是矣不慢則嬉亦可謂着題語而彼重臣有易之之病每忽於易與愼相反之義有愧古人數馬之對依施爾雖鄕外之人豈不聞夜禁之廾載如一日疏辭難免不審亦爲推考
정조 23년 · 강
命故領敦寧金履素家遣史官恤孤
정조 23년 · 목
敎曰於焉之頃故相之祥期在今夜金領敦寧家遣史官恤孤以來
정조 23년 · 강
配宮任趙慶門于加平郡
정조 23년 · 목
刑曹啓言依下敎毓祥宮行首所任趙慶門決杖五十後加平郡定配押送敎以其餘在囚宮任等明日令內需司嚴杖降定各宮房奴
정조 23년 · 강
命時囚申獻朝仍囚待決末曺允大等議處申奭相等放趙亨錫付該營嚴處朴東秀令兵判嚴棍朴應浩照律
정조 23년 · 목
義禁府啓言驪州前牧使申獻朝原情以爲渠雖愚迷豈不知營邑體統之自別而伊日祗近之路渠亦預料巡使導駕之行必相値故初果詳審諦視矣一二邑倅前排過去後繼有數十行五馬隊過去其後有前排威儀草草過去者而其時塵埃蔽目人馬雜還不能辨別其誰某渠之賤見以爲導駕當在先廂之前而旣在先廂之後則必是某營將官之領馬軍先到者不能下馬矣竟至於狀罷對吏之境若使渠果能認得道伯之導駕則爲下官者豈敢橫馳突過甘自歸於壞了體統之科乎云所當請刑而曾經侍從請議處敎以伊日雲捲天萬里秋毫可數治道如砥蹕路塵淸與牛眠川以東廣州地方不可同日而語則其所謂塵埃蔽目云者雖未可曉而又以數十行五馬隊突過之際爲證則先廂馬軍陣之不在導駕之後亦可推知其委折令兵判嚴査馬兵將領等處誠如囚供竝與先廂大將草記分等論勘事分付此囚則姑爲仍囚待決末又啓言黃海前監司曺允大原情以爲胤錫以劇逆之侄率其妻子築室居生者今已四十五年渠爲道臣雖尋常緣坐固宜十分察飭況此關係至重之類其所管束尤當與他自別以其來配多年之故未能別加防守任其行止此已罪合重戮及見該鎭將所報始不勝驚惶而報辭中只憑其子之所告初無參看之擧論故別遣褊裨先使密察其渰死眞僞而參看人有無亦爲詳探後鉤得其事實以來矣果有土兵金海龍等六人目覩其屍身浮出之狀云事當卽地捉來取招登聞而水陸三百餘里候風往來之際必將多費日子故時急狀啓恐其遲滯只擧口招率爾馳啓搜拯一款連加嚴飭於該邑鎭及沿邊各邑鎭而終未拯得不能如法檢驗云所當請刑而曾經侍從請議處允之又啓言前承旨洪義浩原情以爲渠猥忝近侍執事之列莫重至敬之地未能十分謹愼以至此境驚惶靡措求死不得云所當請刑而曾經侍從請議處允之又啓言分軍部將權經原情以爲今十七日夜軍堡軍士點考之際金虎門外搖鈴卒一名飮酒泥醉故拘留本所以他軍代立渠則軍堡摘奸次出去矣乘其空虛而逃去以云額之外被捉於巡邏此莫非渠不能察飭之致云請刑推得情敎以除刑推議處又啓言典籍嚴思彦原情以爲泮人犯屠之弊自本館各別詗察矣今月十八日朝前聞集春營近處有去夜犯屠人發差推捉則已被捉於監軍巡更時自該營先爲捉去云故卽爲論報京兆以爲照律重繩之地而初未先事禁戢末又後時聞知溺職之罪難逭重勘云所當請刑而曾經侍從請議處允之敎以典籍爲先作窠令該曹口傳差代又啓言廣州判官朴彬源原情以爲境上輦路諸般擧行莫非渠職分內事道路把守非不另加董飭而意外鳴錚出於咫尺之地將吏亦不卽待令以致此境不能檢飭之罪益無所逃云請刑推得情敎以除刑推議處又啓言刑曹佐郞申奭相原情以爲渠爲入直該郞傳敎之下不卽擧行愚迷稽緩之罪萬死無惜云典獄署主簿趙好一原情以爲罪囚押到後修囚徒上送自是規例而當日罪囚未及下來故致此擧行之遲緩獲此罪戾云請竝刑推得情敎以分揀放送又啓言南道參軍趙亨錫原情以爲鄕僧之潛自越城實是前所未有之事而適値渠外山巡審之時被捉於烽燧將卒此莫非常時不能禁飭之失云請刑推得情敎以近來松禁之蕩然可知參軍之分疏假如其說果然若有禁松軍卒則其所被捉豈或借手於烽燧軍乎該囚出付該營嚴處又啓言林土前別將朴東秀原情以爲本鎭處在山嶺荐歉之餘民勢赤立而新還當捧各穀一千三百九十餘石僅僅畢捧之後辛亥停退條三百七十石零次次收捧之數爲六十石而民力已盡於新還甁罌俱空之中至十二月念後輪症遍熾死亡相續蹔俟蘇完而準捧計料自歸於未捧之科云請刑推得情敎以不足責令兵判嚴棍懲勵又啓言碧潼前郡守朴應浩招引人物入去兩界邦禁至嚴多石雖云已贖之婢今旣還歸本郡而石哥二女率去居生則身爲邑倅矇不檢察已極可駭向於該郡守現告錯報之時事當自首俟勘佯若不知者跡涉掩諱節節痛駭請以此照律允之
정조 23년 · 강
命羅州牧使任焴綾州牧使李宗燮南平縣監鄭持容拿問平薪僉使金命淑罷拿忠淸監司李泰水全羅前監司李得臣越俸一等
정조 23년 · 목
戶曹啓言觀此全羅監司趙宗鉉狀本則枚擧羅州牧使任焴牒呈以爲本州大同九船再運沙工延濟百自京下送雖是五月而六月十九日始到於濟民倉前洋故卽其時欲爲裝載則船人所告內本船添載綾州南平兩邑穀物而裝載處所在於上流勢將先載云卽令先往兩邑逢載稅穀後同月二十八日回泊本州故卽日裝載二十九日嚴飭發送而所載穀物則宣惠廳納大同米二百二十六石位米五十九石十三斗零衛門納米二石一斗零船雜費米六十一石二斗零合米爲三百四十九石二斗零到泊日子裝載日子已報營門且受船人手本粘付陳省以陸路又報舟橋司船人所供中初四日自本州離發云者必是誤招云綾州牧使李宗燮牒呈以爲本州稅大同二船沙工延濟百六月二十一日來到本州而所受舟橋司帖文中不塡月日未知何時離發京江而出浦捧上自是邑例二十四日出浦捧上廣興倉納田稅太一百十石宣惠廳納位米五十九石三斗太一百五十五石二斗零及船雜費米七十三石零太二十二石十三斗零合米太四百二十石四斗零二十七日準數裝載而南平羅州兩邑稅穀二十九日至次第裝載後七月初三日始爲下浦故本州裝發文書中以初三日發船修報別無中間遲滯云南平縣監鄭持容牒呈以爲本縣田稅二船沙工延濟百船隻六月二十三日始爲到泊于本縣帖文中只書年月日不塡某月某日故問其京江發船日子則沙工所告內五月二十七日自京江發船云故稅米太卽速裝載六月二十七日仍爲發船而所載穀物則軍資監納田稅米五十九石廣興倉納田稅太一百九十石宣惠廳位米五十二石十三斗零太一百三十七石零衙門納米三石零太九石十斗零船雜費米一百三十四石十斗零太三十一石十斗零合米太爲六百十八石二斗零而船泊後發船之間乃爲三日故從實牒報云今觀三邑報辭且考分船成冊則舟橋司沙工延濟百船隻執籌羅州大同九船添載綾州南平兩邑稅穀再運次下來者而以船隻到泊日子計其發船日子則不過爲十一日而三邑稅穀分載之際自致稽滯三邑元納米太爲一千六十四石一斗船雜費米太爲三百二十三石八斗零而該船之京江離發在於五月望前則六月十九日始到者極爲痛惡云舟橋船隻之許載稅穀亶出於朝家優恤之德意則惟彼船漢不悛奮習五月望前之自京發送者六月念間始到湖南而三邑之裝載出浦拖至六晦七初之間苟無自京淹滯之事何至節晩之至此乎且以所載穀數言之當初渠供之米太不過爲一千四十九石零云而今此査啓乃爲一千三百八十七石則到此奸情綻露無餘更加嚴覈期於得情事申飭秋曹所漂船隻雖已搜得上項穀物終未拯出而今旣撤拯依前例待究竟監色沙格等處分排徵出之意一體分付今以執籌帖文觀之及其發送之時不塡月日則已是任其逗遛而舟司之初無操切可以知之此後則別加團束無敢如前之意更爲嚴飭知委一隻船之千石許載自是法典而如干零數之不得不添載者容或無怪亦有舟司之擧條而今此一船添載之數至近四百石之多雖無風濤之險惡何望其利涉乎此則三邑守令均有其罪而其中綾州牧使李宗燮旣已畢裝則嚴飭發送事理當然乃反一聽船漢瞞告之說剩給五六日之暇而發船日子以七月初三退塡修報以啓容奸之緩限者尤涉駭然以此以彼晩時之責專在此邑爲先罷黜令該府拿問嚴處羅州牧使任焴南平縣監鄭持容等則裝載之稽滯已極慢忽而又不能嚴飭卽發且於穀數區別之際不書某司只稱衙門納云云揆以格例亦未免疏漏請竝令該府拿問處之敎以裝發之遲滯護送之不謹莫甚於兩湖邑邑皆然獨於綾州等三倅之罷拿揆以刑政斑駁甚矣爲先拿問罪狀而護送之稽忽專由於道伯之不能檢飭畿邑之盡心者兩湖焉敢若此錦伯及前完伯爲先越俸一等船人所爲姑舍是擧行極爲無狀本曹之不請援例嚴勘者非矣當該鎭將爲先罷職令該府拿問重勘○宣惠廳啓言穀物之分徵守令之論罪已自戶曹覆啓蒙允自本廳別無更爲論列而今年稅船幸因風日之晴和次第利涉而惟此一隻船之逗遛稽滯最爲居後者已極怪駭伊日之風公私船隻無他狼狽者而此船之獨致漂失尤極殊常且自前臭載者碇絶則漂流水滿則墊沒觀此狀辭則船人之招以爲碇索斷絶水滿船中故跳下汲水船登高望見則船往如箭仍失其處云旣曰水滿船中又曰船往如箭者殊不近理卽此一款其偸出穀物故漂空船之狀明若觀火穀物之所謂待究竟分排徵出者延拖時日終歸漫漶如此之故船格無所懲畏奸弊去而益甚今番則勿拘常例各別嚴刑穀物定限徵捧卽速畢納後船格等依律嚴繩事請分付刑曹允之
정조 23년 · 강
命舟橋司船隻載運時不遵內洋之站路橫走外洋之捷徑者立科條嚴懲重推舒川郡守李儒燁等
정조 23년 · 목
戶曹啓言觀此忠淸監司李泰永狀本則枚擧平薪鎭漂失船之不謹護送委折査問於沿路守令邊將處則以爲內洋護送之站各有定界已自春後等待信地一一指導而若其風利而直由外洋者遠遠瞭望勢莫追及之故羅州等三邑稅穀之竝載船初不遵內洋站路沿海邑鎭俱不得護送亦不逢點於元山只藍浦一邑去月十三日申時見其過境追到洋中捧其標文云湖南稅船之出自群山前洋歷過本道境者由舒川庇仁馬梁藍浦保寧抵元山逢點後過洪州泰安安興所斤平薪唐津仍向水原境今此稅船捨却水護之直站必以外洋作路使各站候望將吏初不相知者船漢情狀誠極痛惡惟此藍浦一邑之獨有過境文蹟卽是候望處所最近外洋追到受標之致沿路守令邊將則舒川郡守李儒燁庇仁縣監李元八馬梁僉使全弘喆保寧縣監韓永逵元山鎭水軍虞候崔宗嶸洪州牧使金履鎬泰安郡守玄重祚安興僉使李漢斗所斤僉使劉德基平薪僉使金命淑爲當該而唐津縣則該船漂失已在於未到境之前不爲一體指名登聞竝令該曹稟處云矣蓋此設站指護亶出備不虞重漕轉之法意則近來京江船漢輩奸濫之習日益滋長執籌各邑之後初旣逗遛而趁不下去每値過限始乃到泊於各該邑境百般弄奸惟事遲滯及此發送之後妄生趲程之計諉之以風利而直由外洋非特此一船而已雖幸無事到京究其所犯則有關紀綱從今以往使舟橋司別立科條不遵內洋之站路橫走外洋之捷徑者則考較標帖之文蹟這這嚴懲事定式施行沿海各邑鎭之別定監色等候各站者非但到其站而護送而止雖遠遠瞭望之船隻見其迂路作行則禁制邪徑指導正路使各避危趨安事理當然藍浦一邑雖以最近外洋追到受標旣知其非直站而由迂路則不爲指導於內沿任他橫放於外洋者其與初不瞭候所失之相去無多則不可以獨有過境文蹟遽爾分揀於現告之中其餘各邑鎭守令邊將等則常時若果殫竭誠力嚴加檢束則前站將吏之所見隣鎭止宿之船隻豈有一不相知之理乎且以他道已例言之京畿各邑鎭則無論漕稅船過境卽時這這馳報湖南則以其程途稍遠雖不得續續報來每於月終各修成冊報來自是規例而獨此湖西諸邑曾無指護形止報來之事者殊甚疏忽以此觀之自來擧行之不如他道足可推知而旣無故犯之跡則許多守令邊將有難竝置於不謹護送之律姑以申令之意舒川郡守李儒燁庇仁縣監李元八馬梁僉使全弘喆保寧縣監韓永逵洪州牧使金履鎬泰安郡守玄重祚安興僉使李漢斗所斤僉使劉德基與藍浦縣監李敬簡請一竝從重推考俾責來效元山鎭水軍虞候崔宗嶸平薪僉使金命淑等則已經勘處今姑置之允之
정조 23년 · 강
黃海監司朴基正以谷山府聖后奮基碑役形止馳啓
정조 23년 · 목
狀啓以爲臣以谷山府碑面始役事敬奉御製御筆今月十八日離營陪進二十一日直到谷山府東五里林溪里奉審聖后私第奮基則山形地勢儘多奇勝而日已向晩未及周察碑石鍊磨之役已爲了畢故詳細奉審則石色淡黑石理細潤間或有白紋而亦不爲欠刻工言剛柔兼全利於入刻云翌日臣與該府使趙德潤別看役李命藝眼同付字仍始刻役加簷礱臺則浮出於伊川新溪等地亦已鍊正可以及期入用蓋此舊基形局已悉於前道臣曺允大狀聞而臣於是日更爲詳察則大抵此山北從赤巖山來爲鳳頭山象山巖而鳳頭一脈越野數里突起離立爲神留山山形崷崒奇崛龍勢蜿蜒紏結恰似螺旋蛟盤之狀山之右邊一百四十步許有龍淵一區深可五六丈周爲數百餘步水源出高達山西流七十餘里而匯澤於此爲龍淵又北流爲溪縈回控帶於一局之內又北流爲文城江過遂安成川等地入于大同江山之左邊一百五十步許有柱石一坐長爲二十一尺故老流傳或稱外門或稱標門柱石左旁三十步許有奇巖阧起儼作水口華表而低首向下宛有龍頭之形以此推之則此山之全體通爲龍峯而或稱神留或稱堂底者似或因古今沿革之致龍淵之旁有大路南通於松京北達于安邊則㪺溪水泛楊葉之盛蹟尤可爲徵信之端五峯羅列之中第三峯氣勢盤據精神磅礴實爲此山之所宗而其下近麓平曠之處卽是聖后私第舊基云故老與康姓人等一辭同然雖以臣之愚見言之正當全局之中總領一山之勢背員神留第三峯而鳳頭山爲後帳焉面對臥龍山臥龍之外有含情笠峯等山左右控衛重疊爲案其外又有完井德業高達等山尖秀環立遙作外朝面前開野方正圓滿而周廻爲十餘里許田土肥沃蓋此遺址只在此山之下而登潭淵渟于右柱石屹立于左故老流傳節節相符而局勢平鋪龍虎均適論其坐向則辛坐乙向果爲十分的確故就其中占得一處以辛坐之地定爲碑閣基址謹以圖畵一本上送內閣所定閣基乃是瓦家主人本府幼學李昇默田土故給準價買得碑閣所入材瓦石子等屬則該府使業已經紀開基建閣日子及竪碑吉日令該曹卽速推擇下送以爲及時始役之地臣以馳馬道奉審事今方發行前進
정조 23년 · 강
遣禮房承旨馳詣懿陵奉審摘奸
정조 23년 · 강
召見穆陵參奉李民植于重熙堂
정조 23년 · 강
罷知義禁徐邁修前承旨洪義浩承旨鄭尙愚職遞差承旨徐有聞
정조 23년 · 목
敎曰王府議讞至嚴且重以特敎令次堂替行則一知事當爲擧行而戶判雖有身病更無特敎之前其餘諸堂何敢無端從座次回啓乎若此則嘉善二同知亦敢議讞乎二知事之輕先替行大是格外當該堂上罷職向筵下敎不能別白知委之當該承旨洪義浩昨日朦朧分付之鄭尙愚竝罷職當該捧納承旨徐有聞遞差
정조 23년 · 목
敎以大臣擧條經宿不捧現告之當該承旨遞差
정조 23년 · 강
以李魯春金羲淳洪樂游爲承旨竝前望也
정조 23년 · 목
敎以承旨前望單子入之待下批牌招察任
정조 23년 · 강
以李益運爲同義禁前望也
정조 23년 · 목
敎以禁府堂上前望單子入之待下批牌招先開坐後謝恩
정조 23년 · 목
以尹命烈爲校理洪聖淵爲兵曹參判李尙度爲刑曹參判李祖承爲工曹參判李鼎德爲冬至副使徐有大爲知事
정조 23년 · 목
以李得臣爲冬至正使
정조 23년 · 강
以徐龍輔爲吏曹判書中批也
정조 23년 · 목
政院以吏曹郞廳來言判書有闕政事取稟啓敎以受來之薦置之入來政官使之先爲行政則何可更入政稟乎此啓辭勿施禮曹判書徐龍輔吏曹判書除授
정조 23년 · 강
執義沈奎魯掌令南惠寬避嫌賜批
정조 23년 · 목
避嫌略曰卽伏見夜下持平權文度疏批以監事無一言紏正大失臺體致煩特推之命噫夜禁一事寔有關於春秋大義理則爲今日臣子者孰敢冒犯而況彼臺監職在掌憲尤宜自別且値動駕縱隸犯禁事甚驚駭宜卽紏正而矇未覺察尙稽至此臣等不職之失於是益著矣請命遞斥臣等之職批以勿辭亦勿退待
정조 23년 · 강
持平權文度避嫌賜批
정조 23년 · 목
避嫌略曰臣昨於朝房聞諸監察之呈旬問其事實妄陳一疏矣及承聖批誨責截嚴臣之不能審愼之罪於是益著滿心惶懍無地自容請命遞斥臣職批以勿辭亦勿退待
정조 23년 · 강
命佐命功臣嫡長未付忠義者卽付草記其中義安大君長孫令李宗恢守令與陞敍間令吏判招見後除授晉山府院君河崙長孫河龍彬參奉調用上黨君李佇鷲山君辛克禮後孫各別搜訪漢府君趙英茂長孫守衛官趙明漢待其遞來先付諭書忠義待窠收用未錄名諸家隨訪付忠義義安大君墓晉山墓遣承旨致祭上黨漢山鷲山墓遣禮官致祭
정조 23년 · 목
忠勳府啓言依下敎太宗朝佐命功臣三十八人嫡長孫時存人及未錄名區別列錄別單書入○時存秩晉山府院君河崙嫡長孫忠義衛河龍彬漢山府院君趙英茂嫡長孫守衛官趙明漢鷄林君李來嫡長孫幼學李觀國義安大君和嫡長孫令李宗恢完山府院君李天祐嫡長孫忠義衛李宜夏昌寧府院君成石璘嫡長孫幼學成有完靑海君李之蘭嫡長孫幼學李禧錫添城君尹抵嫡長孫幼學尹命世坡平君尹坤嫡長孫幼學尹禎厚錦川府院君朴訔嫡長孫幼學朴齊山平陽君朴錫命嫡長孫忠義衛朴世忠吉昌君權近嫡長孫忠義衛權祜漢平府院君趙涓嫡長孫幼學趙貴壽鷄林君李升啇嫡長孫忠義衛李完璧利城君徐愈嫡長孫幼學徐俊豐山君沈龜齡嫡長孫前縣監沈斗漢礪山府院君宋居信嫡長孫幼學宋景明贈同知中樞院事金德生嫡長孫忠義衛金琦未錄名秩上黨君李佇鷲山君辛克禮完川君淑義城君金英烈長興府院君馬天牧漢川府院君趙溫鐵城府院君李原星山府院君李稷文城府院君柳亮平陽府院君金承霔麻城君徐益南陽君洪恕添原府院君尹子當蓮城君金定卿長川府院君李從茂水陽君李膺谷山府院君延嗣宗沔城府院君韓珪熙川君金宇越川君文彬敎以佐命功臣嫡長十八家已錄名中九家嫡長之未付忠義者卽付草記其中義安大君贈諡襄昭公嫡長孫令李宗恢令吏判招見可合百里則除百里只可陞敍則卽爲陞敍晉山府院君領議政文忠公河崙嫡長孫忠義衛河龍彬當窠參奉待窠調用而上黨君景肅公李佇鷲山君辛克禮亦一等功臣也其後孫未及錄名云卿其各別搜訪草記漢山府院君趙英茂開國功臣爲三等定社功臣爲一等佐命功臣又爲一等嫡長孫守衛官趙明漢待其遞來先付諭書忠義待窠收用未錄名二十家中二家先命搜訪餘亦隨訪付忠義義安大君墓一等功臣河文忠公墓遣承旨卜日致祭祭文當親撰而此外一等上黨漢山鷲山墓遣禮官致祭○忠勳府啓言已錄名嫡長中未付忠義人幼學李觀國成有完李禧錫尹命世朴齊山尹禎厚趙貴壽徐俊宋景明等九人先爲竝付忠義衛上黨君李佇鷲山君辛克禮後孫今方廣加搜訪矣
정조 23년 · 강
命時囚申獻朝更爲捧供仍卽議處
정조 23년 · 목
兵曹啓言謹依傳敎訓鍊都監馬兵將領處嚴加査問則哨官李雲祜所告內以爲二十一日回鑾時馬兵等留駐南泰嶺前路下馬食代之際京畿監司率前排過去而少頃馬兵等上馬進發尾局挨接於步軍頭局行陣先驅或與京畿監司有時竝行則京畿監司輒卽前進故導駕前實無先廂前進之事云矣敎以草記之相左條件更爲捧供仍卽議處
정조 23년 · 강
命時囚李普儉定配李龍柱等議處
정조 23년 · 목
義禁府啓言前守奉官李普儉口招以爲渠於今月十三日自京入淸齋於園所其日兩園所典祀官毓祥宮次知內官一齊來到守僕崔景斗乘其紛擾犯屠於夜間而祭享相値十四日則不知十五日祭享罷後廳直一兒告以上其墳山渠偶問牛肉從何得用答以買於崔景斗復問屠於何處答以禁標內近處云渠不勝驚惶率守僕而巡山則無一人直告其處者日暮時始得犯屠之處崔景斗先爲決笞三十度卽地修牒十六日寅時送于楊州本官夕間空還以爲本官上京云故又於十七日寅時私通留鄕以爲卽呈本官矣十八日本官捉去崔漢渠之初未覺察已是死罪平日擧職若能謹嚴則豈有是事云施威嚴問終不直陳請刑推得情敎以園寢所重自別至於本園以我先朝孝思凡係致敬之節夙夜洞屬於宮於園一體彌篤卽臣民之所共覩聞況丁閣體貌尤何等尊重而爲園屬者宰牛於至近之地若使犯科在於昔年則嚴加處分豈止於循例付之禁府施威捧供而已也園官之不能動念而始則掩置而勿令京司知之末乃換稱平民移送本邑者其爲痛駭無異於與園屬同情事當嚴訊更覈而亦或稍間於手犯姑從輕典施以定配之典又啓言監察李龍柱丁藎祖李弘源尹東壽張彦極鄭時善柳豊逵洪聖源朴魯榮李仁行李基岳等口招以爲渠等非不知夜禁之至嚴而莫重受香之路祭監所由與牽夫被棍於留營身爲僚員擧顔無地至於呈旬之境愚迷妄作之罪萬戮猶輕云所當請刑而旣有捧口招以聞之命請上裁敎以爲先議處
정조 23년 · 강
配前監察金商岳于咸從府憲隸車日成于高原郡
정조 23년 · 목
義禁府啓言前監察金商岳定配事命下矣商岳平安道咸從府定配而以承傳內辭意具罪目發遣府羅將請押送配所允之○刑曹啓言依下敎司憲府所由車日成嚴刑一次後咸鏡道高原郡定配所卽爲押送
정조 23년 · 강
命宮屬文榮孫等照律放送
정조 23년 · 목
刑曹啓言毓祥宮宮屬文榮孫金仁孫崔龍得朴壽仁李興得金昌文鄭厚大金德文高好福黃寬得等嚴刑推問則以爲渠等今番秋夕祭享時下往園所等待於內齋室祭需熟設等事檢飭學行他不暇給故守僕輩屠牛一款雖不目擊得聞園軍輩所傳則守僕崔哥漢屠牛於園所咫尺之地云而旣非目擊且是傳說故有難卽地來告至於此境渠等符同掩諱之罪死無所惜云請更加嚴刑期於得情敎以竝分等照律放送
정조 23년 · 강
禁衛營以趙亨錫嚴棍啓
정조 23년 · 강
兵曹以朴東秀嚴棍啓
정조 23년 · 강
行藥院入診及次對于誠正閣都提調李秉模提調金文淳副提調李冕膺
정조 23년 · 강
命遣備郞按視諸道堤洑堰疏築之政
정조 23년 · 목
左議政李秉模啓言堤洑堰疏築之政三南諸道以七月農歇後更爲修治另加滀貯之意曾有所陳聞而此非一時試可之事蓋將持之悠久作爲歲課不但各邑實績之以是考察抑亦道臣勤慢之於斯可驗見今秋節已深無論文武備郞擇其曉解水利者請量期發遣周行按視以爲核名實行黜陟之地從之敎以凡事稍久則易弛至於此政宣綸之後擧行若慢忽則置營邑何用乎
정조 23년 · 강
推承旨李冕膺徐有聞
정조 23년 · 목
左議政李秉模啓言日前畿營狀啓判付旣有守奉官處分則當出朝報而昨日朝紙不爲頒布當該承旨請推考從之
정조 23년 · 강
以李冕膺還差備堂
정조 23년 · 목
左議政李秉模啓言行都承旨李冕膺曾經備堂而日前俯詢時未及仰對請一體還差從之
정조 23년 · 강
命訓鍊都監中旬賞格以全羅左水營休番木二十同關西別置木六十同劃給關西別置木一百四十同加數運致留置惠廳以待需用限三百同更爲別置事令廟堂關飭該道
정조 23년 · 목
左議政李秉模啓言卽見訓鍊都監所報則以爲中旬試才以來九月初旬設行事已奉下敎矣所用賞格木依例區劃以爲及時設行爲辭矣全羅左水營休番木二十同關西別置木六十同卽爲輸送之意分付而每當不時之需則關西木之遠地輸來事甚窘速今此六十同外一百四十同同爲運致六十同劃給訓局一百四十同留置惠廳使之着實典守以待需用更爲限三百同從速精備別置事請自廟堂關飭該道從之
정조 23년 · 강
命全羅左水營戰船改造材木許斫右道封山
정조 23년 · 목
左議政李秉模啓言此慶尙左水使金爀狀啓也以爲臣營第四戰船一隻限滿腐傷難以駕海改造材木右道封山依例許斫事請令廟堂稟旨分付矣船政變通之前此等稟處實爲惶悚而本道戰具不可暫闕姑依近例許斫之意請分付從之
정조 23년 · 강
加里浦僉使成鳳文䔉山僉使韓慶麟相換
정조 23년 · 목
兵曹判書李在學啓言新除授加里浦僉使成鳳文方以公幹在海西地若待其竢事上來則將致許久遲滯請以道內䔉山僉使相換仍令除朝辭赴任從之
정조 23년 · 강
飭殺獄覆驗時違式用刑之弊
정조 23년 · 목
刑曹判書李得臣啓言初覆檢各人取招時不用刑杖法意甚嚴且有前後飭敎而近見殺獄文案或不無違式犯科之弊事之可駭莫此爲甚已現發者當於覆啓時論勘外此各道各邑此等謬習難保其必無請令廟堂各別嚴飭俾不更犯之地從之敎以各別嚴飭更犯者繩以重典
정조 23년 · 강
命訓鍊都監中旬賞格以仙源庫所儲木先爲推移取用
정조 23년 · 목
訓鍊大將徐有大啓言謹依下敎中旬來月初旬間設行而賞格木則自備局雖爲區劃難以及期上來以仙源庫所儲木先爲推移所用後待其來到充備似好從之
정조 23년 · 강
長陵樹木稀疏處令陵官補植主峯後托捷路成巷處亦爲補土植木以防行人來龍垓字內傾低處及垓字外大路補土鋪石垓字內水口沮洳處築堤植木事使陵官地方官眼同擧行
정조 23년 · 목
禁衛大將申大顯啓言今番秋夕臣見差長陵享官進去故樹木補植諸處一一看審則新植之松木幾皆着根而被枯者間或有之且松子及橡子之播種者亦多生出矣今秋補植之役不必張大更擧而承旨洪義浩摘奸時執頉之數處不無稀疏者而事役無甚大段使陵官隨處補植恐合事宜從之又啓言主峯後托要害處有一捷路年久成巷深可丈餘所見悚悶論其役處長近十步廣可二三步補土植木以防行人使之從大路往來且來龍垓字內傾低處又有農路已成深溝東西兩邊旣有數百戶大村農場且廣勢難防遮如干補土仍爲鋪石且來龍垓字外百餘步之地又有大路此亦補土鋪石實爲長遠之道且垓字內水口卽醎水往來之地居常沮洳樹木不能着根未免濯濯所見切悶今若縱橫築堤如柳木五里木之屬補植堤上則似當着根茂茁此是關係所重不可任置趁今始役而使陵官及地方官眼同擧行恐合事宜從之
정조 23년 · 강
大司諫宋銓陳啓請輦路擊錚水爲禁斷賜批不允
정조 23년 · 목
銓所懷日昨回鑾時鳴錚之類比前最多仗外咫尺之地少無嚴畏在在喧聒甚至於錚聲猝起於田間侍衛諸人莫不驚駭似此民習古所未聞當該留守及地方官旣有記過拿處之命處分之前臣不敢論勘而該民人豈可以愚昧所致勿施而止乎夫禁庭有申聞之鼓城外有上言之捧則所以察民隱通下情之道至矣盡矣至於輦路鳴錚非但事體之極涉猥越實有違於淸路戒愼之義此法未知創自何時而要非金石之典也臣謂肆覲坪擊錚民人各別嚴繩以勵愚俗輦路鳴錚之規下詢大臣永爲禁斷宜矣批以惟在京外長民之官禁察之如何流來舊規有難輕改矣
정조 23년 · 강
大司諫宋銓陳啓請上言之民必得京兆營邑許題後始呈事定式賜批不允
정조 23년 · 목
銓所懷今番上言之以猥濫見拔者殆過百數則民志之不靖於此可知我殿下每以如傷若保之念仁愛庇覆之太過而尊卑堂陛之無間愚昧之類不識等威之截嚴惟知疾痛之必號一有司之所可聽理者無難籲天間有奸猾之徒希覬僥倖容易煩瀆寧不寒心凡民之呈訴縣邑而未伸者必得退狀然後始許其移呈上司況於至尊之前乎臣謂從今以後嚴立科條如有不得已而上言之民則內而京兆秋曹外而該邑該道具由先告必得許題然後得以上言宜矣予曰大臣與臺諫相可否卿等之意何如左議政李秉模曰上言擊錚猥雜之類京外固當痛禁而至於越訴云云只可指其營邑而言天地父母之前則何寃不達乎如使先告營邑而後始乃仰籲則恐爲後弊矣右議政李時秀曰近來上言固多猥濫而亦或有不得伸於營邑抱屈來籲者若使之必得京兆及營邑許題然後始爲上言則恐有窒礙難通之慮矣予曰卿等之言是矣
정조 23년 · 강
判府事沈煥之疏陳留都時聯啓顚倒之失請勘賜批
정조 23년 · 목
疏略曰臣猥叨留都之重任不謹守宮之聯啓臺臣露論列之章而冡宰被譴削之典臣誠宸隕惶恧不省措躬之所也若言其放忽於守護之職事顚倒於奏御之文狀則留都與守官之臣均之爲重罪而留都所關猶較大矣秪以臣忝在大官之列也故聖恩曲垂涵宥臺評不欲蔓及罪雖大而罰則倖逭揆以國法豈容如是乎伏乞亟命有司勘臣不職之罪以肅朝綱焉批以卿雖總察各有分掌之人於卿何有安心勿辭仍敎以此批答遣史官傳諭
정조 23년 · 강
忠淸監司李泰永疏陳病狀乞遞藩任賜批不許
정조 23년 · 목
批以藩任不可輕遞卿其勿辭察任
정조 23년 · 강
黃海監司朴基正狀罷瑞興府使林性運
정조 23년 · 목
狀啓以爲狀啓事體極爲嚴重邊情所關尤當如何而今此平安監司韓用龜狀啓中路見失之擧實是前所未聞之事誠不勝萬萬驚駭應問各人等發關瑞興一竝捉致於臣所到谷山府臣與諸査官反覆究覈嚴刑盤問則首鄕首吏稱以時値空官而諭之於拾得人之居在遠村未卽索取撥將撥吏則謂以馳撥搜覓而亦歸之於拾得之人之先過其處無以追尋者俱係粧撰誠極可駭宣川陪持之因其馬鞍改鞴致此木帒遺失云者極爲虛妄萬不近理論其所犯自有當律至於拾得人則多日留置不卽納官者究厥所爲亦甚痛惡而愚氓之事容或無怪且旣已來納之後似有參恕之道故不爲刑推宣川陪持及瑞興首鄕首吏撥將撥色等自臣營從輕重照法勘處計料地方官則當初遺失旣在本境之內畢竟拾得又是本邑之民而十二日有此閪失十七日始爲覓得常時若能着意檢飭先事嚴束則初豈有中路見失之事而旣失之後亦能卽地廣搜誠心購索則以其三十里居民之拾得寧有過六日坊任之替納乎由前由後不善擧行之罪不可以所失狀啓之追後覓得有所容貸瑞興府使林性運爲先罷黜其罪狀令攸司稟處
정조 23년 · 강
勘放時囚朴彬源等
정조 23년 · 목
敎曰時囚中廣州判官監察照律勿拘齋日爲之○義禁府啓言廣州判官朴彬源杖一百收贖告身盡行追奪私罪施行允之敎以功減一等又啓言監察李龍柱丁藎祖李弘源尹東壽張彦極鄭時善柳豊逵洪聖源朴魯榮李仁行李基岳等各杖八十收贖奪告身三等私罪施行允之敎以李龍柱朴魯榮功議各減一等丁藎祖李弘源尹東壽柳豊逵李基岳功減一等
정조 23년 · 강
命定配罪人李普儉分揀以奪告身更爲草記
정조 23년 · 목
義禁府以李普儉江原道淮陽府定配啓○敎曰今日始聞之李普儉是故重臣李普溫之第云重臣卽予宮僚而好其人品尙今不忘普儉定配則特爲分揀以奪告身更爲草記事分付
정조 23년 · 강
以韓海玉爲昭寧園守奉官初仕也金履裕爲廣州判官幷口傳也
정조 23년 · 목
敎曰監察守奉官廣州判官之代令該曹口傳差出
정조 23년 · 강
以洪秉德爲瑞興府使李良會爲金川郡守幷口傳也
정조 23년 · 목
敎曰守令未差之代令該曹口傳差出
정조 23년 · 강
命戶曹正郞令該曹口傳差出
정조 23년 · 강
命華城屬邑武士試取再明日春塘臺待令
정조 23년 · 목
敎曰華城屬邑先試武士再明日當於春塘臺試取依內試射例待令試官則兵判壯勇兼使內營從事官爲之規矩鐵箭百步柳葉箭二中講書取一技以此分付
정조 23년 · 강
召見前義州府尹李基讓于重熙堂仍命淸南還穀應賣之總減其數就灣府加賣莫踰詳定之價
정조 23년 · 목
子曰卿旣自邊門上來有邑弊民瘼之可以陳達者乎向疏中擧給之弊亦果釐正乎前義州府尹李基讓曰臣於昨年以灣府擧給之爲民痼弊疏請本府還穀盡分條竝令半留及承聖批至有先自營穀勿分擧給之弊一一釐正後狀聞之敎故臣卽以盡分條二萬三千餘石內一萬一千餘石當留之意論報道臣則伊時道臣只以灣府盡分條六千餘石先爲移換他邑之半分條實減分爲三千石零其餘一萬八千餘石內當留者九千餘石則待秋以詳定價捧錢移貿於淸南穀少邑之意狀請而備局回啓以一時移貿爲難觀勢區處仰請矣其後道臣未及區處而昨年之九千餘石今又竝耗爲萬餘石矣昨年批旨下後本府民人皆懽聳感祝去者爭還而但盡分條未換劃之餘數尙多若不及今變通則擧給之弊恐復如前亟令道臣盡將本府所在盡分穀或移換或移貿使本府穀更無盡分名色而永祛擧給之弊恐合事宜矣敎以淸南各邑之民多穀少朝廷之所知今若爲灣府移貿加分則賣於彼貿於此之際反或爲弊淸南每年應賣之總減其數就灣穀加賣莫踰詳定之價則公私皆有益以此分付道臣畢擧行後使之狀聞俾無如前因循基讓曰本道每年應賣穀數則臣未及詳知而本府盡分條中當減數則爲萬餘石今此萬餘石穀恐難於一年內盡數加賣限二年畢賣似好矣敎以無論如此如彼形止使之狀聞
정조 23년 · 강
命義州楊下屯及築垌處仍屬本府之意申令新尹曉諭邊民
정조 23년 · 목
前義州府尹李基讓啓言臣於昨年以楊下屯及築垌處請勿屬京司依前仍屬本府事陳疏蒙允矣第屯垌之關係民生甚緊而易惑難曉邊民爲尤甚故愚民輩或慮復屬京司尙有嘵嘵之說臣意則自京司行關本府以示其不復然之意使邊民帖息恐合事宜矣敎以旣爲民弊批旨中許令仍屬本府則邊民之至今疑信豈成說手亦令新灣尹曉諭
정조 23년 · 강
命灣上法禁中宜付一律外輕且小者定爲次律事及許開金包事令廟堂稟處
정조 23년 · 목
前義州府尹李基讓啓言邊門之所嚴者法禁故如有犯禁者則無論所犯之如何竝用一律可見法意之所在只當遵用之惟謹第伏念法則只有一律而所犯則自有大小輕重之別其輕且小者旣難一付重律故反不免有漫漶脫漏之患而犯者有漸益無忌之慮若於重犯之宜付一律者外擇其輕且小者定爲次律則法無難施之慮而罪無倖逭之弊朝家制法至嚴且重臣不敢妄議變改而愚見如此故仰達矣敎以令廟堂稟處又啓言邊門之最嚴禁者潛商也而潛商之最難禁者卽金也金之爲物至輕而至寶售之甚利而潛之甚易故固已難禁其犯法況又近日産金漸豊而國中無用金之法故一國所産之金不得不盡歸於潛商而邊禁之漸弛職由此矣目今銀貨漸縮譯包商稅每患不給若令灣府許開金包使有金者得以經官充包共公賣買如前之銀包則譯商包稅不患其不裕而旣許充包則潛商自熄國有增貨之利民無犯禁之弊臣在灣府博採物議略有料量而近與戶判適論此事則戶判之見亦與臣同若使處之有方則似宜大有便益下詢廟堂而處之恐好矣敎以令廟堂稟處
정조 23년 · 강
命灣府罪囚中金衆望德嚴棍後遠島充役其妻厚給米綿
정조 23년 · 목
前義州府尹李基讓啓言灣府罪囚中有所謂金衆望德者卽以紋緞犯禁者也渠本至愚不分有紋無紋隨問隨服至於考覆而考覆之時至有似紋非紋之招惟我聖明照燭無餘還下鐵案更令訊推渠之得保縷命莫非欽恤好生之澤事係死囚臣不敢容議而第其妻咸召史自其夫入獄之後號泣行乞以餬其夫晝冒雨雪夜伏獄外强暴之類不敢近身備經辛楚終始不渝千里匍匐三次擊錚欲以身代要活夫命者十二年如一日此雖無關於死囚之輕重而匹婦之苦心卓行足以感人亦有關於聖世風敎故仰達矣敎以旣曰似紋非紋遽成考覆鐵案邊禁雖不可不尙嚴死律亦不可不致愼所以還下厥案更令得情者也令聞卿言可謂前料不爽所謂正犯卽不過刷馬驅人至賤微之類觀其名字又知其用法無所懲金衆望德令帥臣大張威儀用軍律而假揷回示嚴棍三十度遠島充定苦役厥女事聞甚可尙亦令帥臣厚給米綿
정조 23년 · 강
命時囚皆令今日內捧供
정조 23년 · 목
敎以滯囚可悶時囚皆令今日內捧供議處照律
정조 23년 · 강
命時囚金禮欽等議處曺允大等照律朴應浩定配申獻朝放送
정조 23년 · 목
義禁府啓言洪原前縣監金禮欽原情以爲渠待罪本縣時定配罪人金京甲稱以遭其承重祖母喪被髮來告故只知謫所奔喪之載在法典不知其假托而果爲給由及其違限不來使之捉來則京甲過葬後身病猝重未及押來之際渠仍遞歸其後京甲之生死委折茫然不知當初給由雖是法典未及枚報莫非無識所致云曾經都總經歷請議處允之又啓言昭寧園守奉官閔德基口招以爲渠於八月初一日入直十三日同官李普儉出來同在齋所而屠牛之事茫然不知其後犯屠事與報官之事竝不相通故不得聞知而莫重園所身爲守奉官常時不能檢飭之罪萬死無惜云請刑推得情敎以除刑推議處又啓言洪義浩莫重駿奔之地不善周旋致有欠敬之擧揆以事體誠極駭然請以此照律允之又啓言曺允大罪人防守至嚴且重尋常編配之類固宜十分檢束雖以干連人仍病物故者亦必行檢驗而登聞法意有在況此罪人胤錫旣是劇逆之遺孼渠又逮鞫而貸頭者則罪犯何如關係何如而身爲道伯不能別加管束任其行止至於釣水渰死之境已極驚駭事當行檢而明其眞僞窮覈而參以證左到底盤問論理狀聞只憑渠子自首之言枚擧褊裨草率之報不加審愼循例論啓揆以事體萬萬可駭請以此照律允之又啓言權徑身爲分軍部將闕門踐更之卒不能愼擇致有此任其泥醉被捉巡邏之境誠極駭然請以此照律允之又啓言嚴思彦泮人濫屠前後申飭不啻嚴明而宮墻外咫尺之地乃有此犯屠之擧其不能常時檢來之罪在所難免請以此照律允之又啓言朴應浩杖八十收贖告身盡行追奪徒二年私罪施行允之又啓言時囚罪人申獻朝更招以爲渠前旣犯科供又未瑩致有更推之擧惶霣震越同知攸措渠身爲守令苟有常性則夫豈有知其爲道伯而晏然犯馬之理乎伊時馬隊先過導駕踵至錯誤將領未及詳察之狀已悉前供不必架疊今此兵曹草記雖與渠前供稍有逕庭旣云有時竝行則渠之撞着適在此時乎莫非渠矇然之致云曾經侍從且有仍卽議處之命請待判下擧行敎以至以苟有常性等語證其不爲故犯之左契則馬隊之相雜或似然矣到今何可勒勘不念朝廷忠厚之風乎亦旣罷黜今姑放送
정조 23년 · 강
御春塘臺行瑞蔥臺試射華城屬邑武士試取及壯勇營秋等試射
정조 23년 · 목
具軍服陞座試官率應射諸人入庭行禮訖分所試取○壯勇營將官柳葉箭入格哨官前宣傳官李景德邊三中復職前哨官前郡守金宗淳邊二中兒馬帖一隻別將前兵使申應周哨官前府使金翰周前哨官前虞候丁允泰前察訪慶恒運額外壯勇衛備邊司郞廳李彬前宣傳官李英植宣傳官李省淵邊一中各箭竹一百箇將校柳葉箭入格別武士崇祿鄭東仁邊四中熟馬帖一隻武士前判官李致默邊三中筒箇一部別武士嘉義朴載遠貫一中邊一中知彀官出身徐有馨敎鍊官前萬戶朴理漢等二人別武士出身徐宗福武士嘉善金春雲等三人邊二中各弓箭一部出身趙珍哲知彀官出身呂鉉長貫一中各長弓一張閑良李漢忠等三人敎鍊官閑良李珍輝等三人別武士折衝姜漢範等七人武士折衝尹再澄等六人邊一中各箭竹一百箇將校片箭入格武士嘉善金春雲等三人邊一中各長弓一張壯勇衛柳葉箭入格崇祿李英植等四人邊四中永植等三人熟馬帖一隻金興哲加資資憲韓昌麗等二人貫一中邊二中邊將除授崇祿李春馨等三人邊三中各筒箇一部折衝崔宗佑貫二中半熟馬帖一隻資憲任慶麗等二人貫一中邊一中崇祿申德就等十九人邊二中各弓箭一部折衝崔碩良等五人貫一中各長弓一張崇祿陸重秀等二十人邊一中各箭竹一百箇壯勇衛片箭入格折衝崔東植等二人貫一中各弓矢一部崇祿李春馨等八人邊一中各長弓一張左哨善騎隊柳葉箭入格兼司僕金光暎貫一中邊三中直赴殿試出身李大成貫二中邊一中加資兼司僕全成景等六名貫一中邊一中各弓箭一部折衝金得煒等十二名邊二中各帿弓一張良人朴大光等三名貫一中折衝鄭德基等三十六名邊一中各箭竹五十箇右哨善騎隊柳葉箭入格兼司僕劉白川貫一中邊二中直赴殿試出身申益文貫二中邊一中加資高處謙等三名貫一中邊二中處謙熟馬帖一隻李彦國等二名直赴殿試出身許灝等六名邊三中灝等二名各筒箇一部李廷斌等四名直赴殿試出身金光郁等四名貫一中邊一中各弓箭一部出身梁世爀等六名邊二中各帿弓一張良人安好順貫一中出身金鼎潤等三十五名邊一中各箭竹五十箇善騎隊馬才別技入格左哨善騎隊出身全守一等三名馬才上上各木二疋出身金景輝等三名上中各木布一疋出身吳繼福等七名上下各木一疋右哨善騎隊兼司僕張億壽等四名上下各木一疋左哨善騎隊兼司僕朴春文雙馬才上中木一疋布二疋良人金世重右哨善騎隊良人金仁宅上下各木布一疋左哨善騎隊出身吳繼福等二名交戰上中各木布一疋金景輝右哨善騎隊折衝李處仁月刀上下良人張鍵雙劍上下各布一疋○武藝廳鳥銃入格金德哲邊二中布二疋盧有殷等二名貫一中鄭點順等七名邊一中各木一疋○別軍職徐春輔柳葉箭貫一中邊一中陞六後陞敍駕前折衝金志淳貫一中邊四中加資駕後閑良崔致榮武藝別監朴景郁貫一中邊三中金慶載前別監朴世蘊貫一中邊二中直赴殿試蛟龍旗馬上奉持閑良鄭壽大步下奉持閑良金光好貫直赴會試馬上奉持出身姜弼聖等三人步下奉持閑良趙東信等二人邊二中各兒馬帖一隻○華城屬邑先試武士試取入格閑良丁若鎭鐵箭一矢一百十三步二矢三矢一百十步張進道鐵前一矢一百十九步二矢一百六步三矢一百九步安興大鐵前一矢一百步二矢一百八步三矢一百二十三步柳希福鐵箭一矢一百十一步二矢一百八步三矢一百九步鄭汶濟柳葉箭貫一中邊一中申光龍金聖柱崔光彦李殷祜金鍾虎金鳳祥邊二中柳昇根講純通李濟完李永福尹行訥韓應浩純略車慶德鄭慶基宋翼烈李起洙千載淸李壽豊李守仁片允福韓應一鄭鵬采鄭煥宗李鶴耆安塾粗吳泰學鄭弘相純粗○壯勇營秋等試射柳葉箭入格把總前兵使李東植貫一中邊二中加資額外壯勇衛出身尹敏東邊三中陞敍
정조 23년 · 목
敎曰再明日次對進定於今日
정조 23년 · 강
命慶尙水使金爀狀請餉耗劃給事置之
정조 23년 · 목
左議政李秉模啓言此慶尙左水使金爀狀啓也以爲臣營之相距馬島若對壘然關防之咽喉水路之要衝非他水營之比也戰船則初泊浦港水淺舟大輔運無望萬一有緩急則雖用千百夫之力猝無以移下港口動得數萬之丁一次疏鑿之後下爲隨毁隨改則自非經遠之策如使入防軍卒隨其堙潰輒加疏鑿歲以爲常庶有長久之實効而計日給料後可以責修完之功軍容則編伍者太半是朝聚暮散之徒支放甚薄一卒衣食猶患不敷故一錄簽案擧懷謀免射砲賞格又極零星未有興起之心甚非所以招募激勸重邊固圉之本意臣營句管別餉米散在者都數爲四萬七百餘石半留半分之耗一歲爲二千三十石零而除其當年各樣應下則實餘耗一千一百九十石零限五百石每年劃付臣營則謹當塗抹排比成置節目一以補船艙疏鑿之費一以助軍卒賞格之資請令廟堂稟處矣該營淍弊非不可念而無論船艙疏築與軍卒賞資惟在帥臣方便修擧隨力拮据餉耗劃給之請有難許施請置之從之
정조 23년 · 강
命金包許開事往復灣府詳確後稟處
정조 23년 · 목
左議政李秉模啓言義州前府尹李基讓所啓批旨內有令廟堂稟處之命矣取見其擧條則以爲潛商之最難禁者卽金邊禁之漸弛職由於此目今銀貨漸縮譯包商稅每患不給若令灣府許開金包如前之銀包則國有增貨之利民無犯禁之弊戶判之論亦與臣同下詢廟堂處之爲辭矣此事之自下論難蓋亦久矣今於宰臣歸自邊門如是登徹之後徒守虛禁任其潛入揆以紀綱豈容若是諸凡禁條惟在隨時權物之如何以無用爲用未知其爲不可而若其許入之多少句管之科條度支之臣必先往復灣府周詳講確得其可行無弊之道然後自廟堂更商稟處恐宜矣從之
정조 23년 · 강
命邊門犯禁輕且小者定爲次律事置之
정조 23년 · 목
左議政李秉模啓言義州前府尹李基讓所啓批旨內有令廟堂稟處之命矣取見其擧條則以爲邊門之犯禁者無論所犯之如何竝用一律而其輕且小者旣難一付重律故反有漫漶脫漏之患宜付一律者外擇其輕且小者定爲次律則法無難施之慮罪無倖逭之弊爲辭矣所陳誠有意見而所犯之輕且小者若是法典中一律之外則固當各施其律而所犯若係一律而又於其中分其禁物之多少法隨而輕重有如官府錢糧計贓之爲則有違邊門制律之意恐難輕議矣從之
정조 23년 · 강
以李在學差下嶺南句管堂上李祖源差下海西句管堂上